Ericus, Dei gratia Dacie, Svecie, Norwegie regnorum, Slavorum Gothorumque rex et dux Pomeranie. Unse gunst tovoren. Guden vrunde. Umme de twedracht und schelinge, de tuschen juwer stat und den unsen geweset is, des heft uns unse getruwe man und raad, her Cristern Niclesson, nu berichtet, wo gi ju dar vruntliken und wol ane bewiset hebben, also dat den unsen dar liik vore scheen is, dat wi gerne horen und ju des vruntliken danken, und willent gerne vorschulden. Hir mede bevelen wi ju Gode. Scriptum in castro nostro Hafnie anno etc. xix°, feria quinta post festum decollationis beate Johannis baptiste, nostro sub secreto. Adress: Den erbaren etc. borgermestere und rat der stad Revele etc.